recursal/SuperWikiNEXT-32B huggingface dataset:
פירוש נוסף ערך זה עוסק בקצין בריטי. אם התכוונתם לפוליטיקאי ומזרחן בריטי, ראו הנרי רולינסון, הברונט הראשון.

**הנרי סימור רולינסון, ברון רולינסון הראשון** (באנגלית: **Henry Seymour Rawlinson, 1st Baron Rawlinson**;‏ 20 בפברואר 1864 - 28 במרץ 1925) היה גנרל בצבא הבריטי אשר מוכר במיוחד בשל חלקו בתכנון ופיקוד במהלך הקרב על הסום וקרב אמיין במהלך מלחמת העולם הראשונה.

ביוגרפיה
--------

רולינסון נולד ב-20 בפברואר 1864 בוסטמינסטר, לונדון, בנו של הנרי רולינסון, הברונט הראשון, איש צבא, מזרחן ופוליטיקאי בריטי מוכר בתקופה. רולינסון למד באיטון קולג' ולאחר מכן במכללה הצבאית המלכותית בסנדהרסט (אנ'), הוא התגייס לצבא בשנת 1884 בתור קצין בקורפוס הקלעים המלכותי של המלך כאשר הוא נשלח לשרת בהודו.

בשנת 1889, לאחר מות אימו, חזר רולינסון לבריטניה ועבר לרגימנט משמר קולדסטרים, שם הועלה לדרגת קפטן. בהמשך השנים שירת כחלק מהמטה של קיצ'נר במהלך המלחמה המהדית, בין השנים 1899–1902 שירת במספר תפקידי פיקוד שדה במהלך מלחמת הבורים. לאחר השירות באפריקה, הועלה רולינסון בשנת 1903 לדרגת קולונל והיה למפקד מכללת הפיקוד הבריטית, ב-1907 קיבל את הפיקוד על החטיבה השנייה והועלה לדרגת בריגדיר גנרל וב-1910 קיבל את הפיקוד על הדיוויזיה השלישית בדרגת מייג'ור גנרל.

לאחר תחילת מלחמת העולם הראשונה, מונה רולינסון לפיקוד על הדיוויזיה ה-4 בצרפת כחלק מחיל המשלוח הבריטי, ולאחר מכן קיבל את הפיקוד על הקורפוס הרביעי. בשנת 1915 הועלה רולינסון בדרגה ועבר לפקד על הארמייה הראשונה, אך הוצא מתפקיד זה לאחר שהטיל ביקורת על הטקטיקה שנעשה בה שימוש, על כך הוא נשלח לגליפולי בטורקיה לעזור בפינוי הכוחות הבריטים. הצלחתו המפתיעה במשימה זו הרשימה את הפיקוד הגבוהה והוא הוחזר בינואר 1916 לפקד על הארמייה הרביעית בחזית המערבית. בשנת 1918 מונה רולינסון למפקד הארמייה השנייה, ופיקד עליה עד אביב 1918.

לאורך מלחמת העולם הראשונה רולינסון לטקטיקן צבאי מבריק. הוא היה מחלוצי שדה הקרב המשולב, לחימה המשלבת את סוגי הכוחות השונים אחד בשני ושימוש בהם לאורך הקרב (שלא כמו בעבר שהיה נהוג להסתמך על חיל הרגלים, כאשר פרשים וארטילריה מסייעים להם). גישתו הטקטית של רולינסון שופרה שנים מאוחר יותר על ידי גרמניה הנאצית בצורת מלחמת הבזק וכיום גישות אלו עומדות בבסיס הטקטיקות הצבאיות המודרניות.

לאחר המלחמה, תרומתו ושרותו זכו להערכה מצד השלטון הבריטי והוענק לו תואר ברון (ברון רולינסון הראשון) והוא קיבל את תואר האבירות אביר הצלב הגדול של מסדר האמבט, מתארי האבירות המכובדים ביותר. בשנת 1920 נשלח רולינסון לשרת בתור המפקד העליון בהודו, שהוא מפקד צבא הודו הבריטית, בשנת 1924 הוא קיבל את התואר אביר מפקד גבוה של מסדר כוכב הודו. בשנת 1925, לאחר שחלה במהלך משחק פולו ביום הולדתו, נפטר כשהוא בן 61.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **הנרי רולינסון, ברון רולינסון הראשון** |

* הנרי רולינסון, ברון רולינסון הראשון, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007271263905171
* BnF: cb165066975 (data)
* GND: 119076322
* ISNI: 0000 0000 6318 7213
* LCCN: n91017801
* NLA: 35951982
* SNAC: w6489fvt
* SUDOC: 24990165X
* TePapa: 33924
* Trove: 1160237
* VIAF: 45103733
* WorldCat: lccn-n91017801

 |
**שרון פרנס** (נולד ב-31 ביולי 1973) הוא שחקן, דוגמן ואיש עסקים ישראלי.

ביוגרפיה
--------

שרון פרנס נולד בעיר הרצליה. התייתם מאביו כשהיה בן 4. לפרנס אח בשם רביד ואחות חורגת מאביו המאמץ יחיאל, עמו התחתנה אמו דליה כ-4 שנים לאחר פטירתו של אביו הביולוגי. במשך 13 שנים, בשנים 1975–1988, התגורר פרנס בניו יורק.

הוא סיים שלוש שנות לימוד בסטודיו למשחק ניסן נתיב. בשנת 1997 התחיל בקריירת משחק ושיחק בסדרות שונות. בשנת 2004 הופיע במופע משותף עם שרי ועוזי פוקס. מיוצג בסוכנות "יולי".

פרנס למד מינהל עסקים במכללת המרכז הבינתחומי הרצליה. החל משנת 2005 הוא מכהן כמנכ"ל בעסק המשפחתי של הוריו, "אלנפר - סחר ייבוא ושיווק".

פרנס הוא אחיינה של השחקנית והזמרת דליה לביא.

סדרות בהן שיחק
--------------

* דורון: "אולי הפעם", 2007
* כתב: "הנפילים", 2007
* "הנסיכה", 2006
* דייוויד מרגוליס: "אהבה מעבר לפינה", 2005
* יגאל: "מיכאלה", 2004
* מדריך חדר כושר: "הוא והיא", 2002
* נתי: "לגעת באושר", 2001
* שרון: "כחול עמוק", 1997

קישורים חיצוניים
----------------

* שרון פרנס, במסד הנתונים הקולנועיים IMDb (באנגלית)

הערות שוליים
------------

1. ↑  אלנפר - סחר ייבוא ושיווק, אתר החברה
פירוש נוסף ערך זה עוסק במוזיקאי. אם התכוונתם לאלוף בצה"ל, ראו תומר בר.

**תומר בר** (נולד ב-10 באוקטובר 1994) הוא פסנתרן, מלחין וזמר ישראלי.

ביוגרפיה
--------

בר הוא בנם של השחקנית שרון הכהן בר והמוזיקאי ומנהל "הצוללת הצהובה", אצ'ה בר. הוא נינה של הצ'לנית תלמה ילין. אחיו, ניצן בר, גם הוא מוזיקאי, גיטריסט. את הקריירה בטלוויזיה החל לראשונה בשנים 2001–2002 בטלנובלה לחיי האהבה בתפקיד איתי שבה משחקת אמו.

בגיל 10 התקרב לתחום הג'אז והחל להלחין מוזיקה בסגנון זה. לאחר מכן החל להופיע כחימום למופעי ג'אז בצוללת הצהובה.ובאוקטובר 2006 ערך את הופעתו הראשונה המלאה. חודשיים לאחר מכן הקליט תומר את הדיסק הראשון שלו, "Memories", בהפקתו המוזיקלית של אצ'ה בר. הדיסק מופץ בחברת "התו השמיני". ביוני 2007 השיק תקליטור זה במופע חגיגי במסגרת פסטיבל ישראל.

בשנת 2008 הקליט תומר את אלבומו השני – "Reflections", גם הוא בחברת התו השמיני, אשר אותו השיק חגיגית בפסטיבל הג'אז תל אביב 2009. בשנת 2010 הקליט תומר אלבום שלישי, כמו כן הופיע במופע מיוחד בפסטיבל ישראל במאי 2010.

ביוני 2011 הקליט תומר את אלבומו הרביעי, אלבום ג'אז, כולו קומפוזיציות של תומר, בהפקתו המוזיקלית של אלי דג'יברי. באוגוסט 2012 השתתף תומר בפסטיבל ג'אז הים האדום.
ב-27 ביוני 2018 הוציא את אלבומו החמישי, "לדעת הכל (אלבום)" המופיע באתר הרשמי שלו ומכיל קליפים מהערוץ הרשמי ביוטיוב.

ב-2 בפברואר 2022 הוציא את אלבומו השישי, "היום יהיה שקט".

בר הוא בוגר בית הספר לאומנויות ע"ש תלמה ילין בגבעתיים, והאקדמיה למוסיקה ולמחול בירושלים במסלול יצירה רב-תחומית.

קישורים חיצוניים
----------------

* תומר בר, באתר ספוטיפיי
* תומר בר, באתר MusicBrainz (באנגלית)
* תומר בר, דף שער בספרייה הלאומית
* אתר למנויים בלבד מאי פלטי, תומר בר הוציא אלבום ראשון בגיל 12. מאז הוא לא מפסיק, באתר הארץ, 21 בדצמבר 2017
* האתר הרשמי של תומר בר
* הערוץ הרשמי ביוטיוב של תומר בר
* דף הפייסבוק של תומר בר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297962305171
* ISNI: 0000 0000 7039 3701
* MusicBrainz: 7498ee8e-6a75-4b82-8141-8bad587f1ea2
* VIAF: 98512390
* WorldCat: viaf-98512390

 |
**תומר פישמן** (נולד ב-5 ביוני 1983) הוא קומיקאי, תסריטאי ויוצר תוכן ישראלי. השתתף בפלטפורמות מוכרות כמו ערוץ הילדים, וערוץ 2, לצד מיזמי-שוליים כמו סדרות רשת קומיות בהפקה פרטית.

ביוגרפיה
--------

בילדותו גדל מספר שנים בניוטון (אנ') שבמסצ'וסטס, בעקבות שליחות מעבודתו של אביו. את שירותו הצבאי עשה לצד טל טירנגל כמדריכי כלואים בכלא 4.

בשנת 2008 השתתף ב"פרויקט ביפ" כחלק מההרכב הקומי חמלל"ו יחד עם אסי גל ועידו פרנקל, וההרכב נהיה לאחד מארבעת ההרכבים הזוכים בתחרות. בהמשך השתתף בתוכנית "אין מה לראות", אותה הגישו זוכי הפרויקט, בערוץ ביפ.

החל משנת 2011 החל ליצור ולהשתתף בסדרות רשת קומיות שונות, ביניהן "כוח סודוקו", "דירה 17", "אז אתה עומד למות בכל רגע" ועוד.

בשנת 2012 השתתף בתוכנית המערכונים "מצב כפית", מבית היוצר של "דומינו גרוס".

בשנת 2014 כתב לתוכנית "לילה תירס" בערוץ 2, והשתתף בתוכנית "חלם בהלם" שבערוץ החינוכית.

בשנים 2015–2016 יצר והשתתף בתוכנית בערוץ הילדים - "נדחפים". בנוסף, השתתף פישמן בתפקידי אורח ב"ארץ נהדרת", "אלישע" ו"גאליס".

בשנת 2017 החל לכתוב למספר תוכניות, בהן "היום בלילה" עם גורי אלפי, "טלוויזיה מהעתיד" ו"הכל הולך".

בשנת 2018 המשיך פישמן לכתוב לתוכניות הטלוויזיה בהן הוא פעיל, והחל להופיע בהופעות סטנד-אפ יחד עם ירמי שיק בלום. בנוסף לכך הוא השתתף בקמפיין הפרסומות של מילקי יחד עם רועי כפרי.

חיים אישיים
-----------

פישמן בזוגיות ואב לבת.

קישורים חיצוניים
----------------

* תומר פישמן, ברשת החברתית אקס (טוויטר)
* תומר פישמן, סרטונים בערוץ היוטיוב
* תומר פישמן, במיזם "אישים" לתיעוד היצירה הישראלית
* תומר פישמן, במסד הנתונים הקולנועיים IMDb (באנגלית)
* אתר למנויים בלבד איתי שטרן, להפיק סדרת רשת בישראל ולהישאר בחיים, באתר הארץ, 24 במאי 2017
* לימור סימון, שמעתם על שני גברים ומשקפיים?, באתר mynet‏ ירושלים, 27 בנובמבר 2017
* אופיר שמיר, ‏הסטנדאפיסט שהתחיל בכלא 4 והפך לדבר הכי משוגע בטלוויזיה: "לא יכול להפסיק ליצור", באתר מעריב אונליין, 31 בדצמבר 2018
* תומר פישמן בפודקאסט "מאחורי כל צחוק" עם אלדד שטרית בקול האוניברסיטה של אוניברסיטת רייכמן

הערות שוליים
------------

1. ↑  אופיר שמיר, ‏הסטנדאפיסט שהתחיל בכלא 4 והפך לדבר הכי משוגע בטלוויזיה: "לא יכול להפסיק ליצור", באתר מעריב אונליין, 31 בדצמבר 2018
**ג'יימס ויסלו המילטון** (באנגלית: **James Whitelaw Hamilton**;‏ 26 בנובמבר 1860 – 1932) היה אמן סקוטי, חבר באסכולת גלאזגו ("הנערים של גלאזגו"), באקדמיה המלכותית הסקוטית ובמועדון האמנות האנגלית החדשה.

קריירה
------

המילטון נולד בגלאזגו, שם למד לפני שעבר לפריז, שם הפך לתלמיד של אימה מור ושל פסקל דגנן-בוברט. כשחזר לסקוטלנד ב-1884, הוא בילה בקוקבורנספת' עם "נערי גלאזגו" לעתיד ג'יימס גאת'רי, ג'וזף קרוהול וארתור מלוויל. בשנת 1887 הוא נבחר לחבר במועדון האמנות האנגלית החדש, והציג בתערוכות השנתיות שלהם בלונדון. הוא גם הופיע בקביעות עם מכון גלאזגו לאמנויות יפות, שבו היה מזכיר הכבוד במשך שנים רבות. הוא הפך ל"מקורב" של האקדמיה המלכותית הסקוטית, ב-1911, ול"אקדמאי מן המניין" ב-1922. הוא גם היה חבר באגודה הסקוטית המלכותית של ציירים בצבעי מים (RSW).

בשנת 1897 זכה המילטון במדליית זהב בתערוכת מינכן הבינלאומית, שהובילה לכמה הזמנות מעבר לים, כולל אחת מויטוריו אמנואלה השלישיי מאיטליה, שמינה אותו לקצין במסדר הכתר של איטליה בשנת 1901. אחותו, מרגרט המילטון. היה גם אמנית.

בשנת 1900 ארגן סוחר האמנות אלכסנדר ריד תערוכת יחיד עבור המילטון בגלריה שלו ברחוב סנט וינסנט 124 במרכז גלאזגו.

עבודתו של המילטון הוצגה בביתן הבריטי בביאנלה בוונציה בכל שמונה הביאנלות בין 1897 ל-1910. ב-1897, 1899 ו-1901 הוא היה חלק ממדור האמנים הסקוטים בתערוכה.

גלריה
-----

* המגדלורהמגדלור
* הגאות בחוףהגאות בחוף
* בקר במרעהבקר במרעה

קישורים חיצוניים
----------------

ויקישיתוף מדיה וקבצים בנושא **ג'יימס וייטלאו המילטון** בוויקישיתוף

הערות שוליים
------------

1. ↑  "James Whitelaw Hamilton – RSA Scottish Art". educationscotland.gov.uk. Archived from the original
2. ↑  "The Arts – James Whitelaw Hamilton RSA – Heroes Centre". heroescentre.co.uk. Retrieved 5 August 2015.
3. ↑  Alexander Reid in Context, Frances Fowle,\_vol1
4. ↑  British Council. "British Council − British Pavilion in Venice". britishcouncil.org. Archived from the original

|  |  |
| --- | --- |
| בקרת זהויות עריכת הנתון בוויקינתונים | 
* GND: 1041760256
* ISNI: 0000 0000 6703 5321
* LCCN: nr92028246
* RKD: 35662
* ULAN: 500022410
* VIAF: 7255642
* WorldCat: lccn-nr92028246

 |
**אוליבר נורווד** (באנגלית: **Oliver Norwood**; נולד ב-12 באפריל 1991) הוא כדורגלן צפון אירי המשחק בשפילד יונייטד.

קריירת מועדונים
---------------

נורווד התחיל את הקריירה שלו בקבוצת הילדים של מנצ'סטר יונייטד. ב-16 בספטמבר 2010 נורווד הושאל לקרלייל יונייטד לחודש אחד. יומיים לאחר מכן, נורווד ערך את הופעת הבכורה שלו בקריירה בתיקו 0-0 נגד ברייטון אנד הוב אלביון.

ב-24 באוגוסט 2011 נורווד הושאל לסקאנת'ורפ יונייטד לחצי שנה. ב-25 באוגוסט 2011 נורווד ערך את הופעת הבכורה שלו בסקאנת'ורפ במסגרת הסיבוב השני של גביע הליגה האנגלי נגד ניוקאסל יונייטד. ב-25 באוקטובר 2011 נורווד הבקיע את שער הבכורה שלו בתיקו 2-2 נגד האדרספילד טאון.

בינואר 2012 נורווד הושאל לקובנטרי סיטי. ב-4 בפברואר 2012 נורווד ערך את הופעת הבכורה שלו בקובנטרי בהפסד 2–3 לאיפסוויץ' טאון. ב-21 במרץ 2012 הבקיע את שער הבכורה שלו במועדון בתיקו 2-2 נגד קארדיף סיטי בדקה ה-95 של המשחק. 3 ימים לאחר מכן הבקיע שער נוסף בניצחון 0–2 נגד פורטסמות'.

בסיום עונת 2011/2012 נורווד סירב להצעה של יונייטד להאריך את חוזהו, על מנת לחתום בקבוצה בה יוכל לקבל יותר דקות משחק. ב-29 ביוני 2012 נורווד חתם בהאדרספילד טאון ל-3 שנים תמורת 505 אלף אירו. ב-17 באוגוסט נורווד ערך את הופעת הבכורה שלו בהרדספילד בניצחון 0–1 נגד קארדיף סיטי.

בקיץ 2014 נורווד חתם ברדינג. ב-23 באוגוסט 2014 ערך את הופעת הבכורה שלו ברדינג בהפסד 0–4 לנוטינגהאם פורסט.

ב-3 באוגוסט 2016 נורווד חתם בברייטון אנד הוב אלביון ל-3 שנים. ב-16 באוגוסט 2016 נורווד ערך את הופעת הבכורה שלו בקבוצה בניצחון 0–3 נגד רוטרהאם יונייטד. בסיום העונה נורווד חגג עם ברייטון עלייה לפרמייר ליג אחרי 34 שנים בליגות הנמוכות.

ב-25 ביולי 2017 נורווד הושאל לפולהאם. ב-5 באוגוסט ערך את הופעתו הבכורה בתיקו 1-1 נגד נוריץ' סיטי.

ב-13 באוגוסט 2018 הושאל לשפילד יונייטד, וב-1 בינואר 2019 עבר רשמית לשפילד.

קריירה בינלאומית
----------------

עד גיל 17, נורווד היה חבר בנבחרות הנוער של אנגליה. בגיל 19 נורווד החליט לנצל את מוצאו הצפון אירי ולייצג את צפון אירלנד.

ב-11 באוגוסט 2010 נורווד ערך את הופעת הבכורה שלו בנבחרת בהפסד 0–2 למונטנגרו. נורווד השתתף עם הנבחרת ביורו 2016.

קישורים חיצוניים
----------------

ויקישיתוף מדיה וקבצים בנושא **אוליבר נורווד** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת צפון אירלנד – יורו 2016** |
| --- |
| 1 מקגוברן • 
2 מקלאפין • 
3 פרגוסון • 
4 מקאולי • 
5 ג'. אוונס • 
6 ביירד • 
7 מקג'ין • 
8 דייוויס • 
9 גריג • 
10 לאפרטי • 
11 וושינגטון • 
12 קארול •
13 ק. אוונס • 
14 דאלאס •
15 מק'קלאף •
16 נורווד •
17 מקניר •
18 יוז •
19 וורד •
20 קאת'קארט •
21 מג'ניס •
22 הודסון •
23 מאנוס •
מאמן: אוניל | צפון אירלנדצפון אירלנד |
**פיל לואיס** (באנגלית: **Phill Lewis**; נולד ב-4 בספטמבר 1968) הוא שחקן קולנוע וטלוויזיה אמריקאי. משחק לרוב בתפקידים קומיים. שיחק בתפקידים קטנים בעשרות סרטים. לואיס ידוע בעיקר בזכות תפקידו כמריון מוסבי בסדרה החיים היפים של זאק וקודי ובסדרת הספין אוף החיים היפים על הסיפון.

חיי המשפחה
----------

לואיס נולד למנכ"ל הפוטומק (טלפון) ושגריר ארצות הברית לשעבר דלאנו לואיס. הוא נולד באוגנדה, במזרח אפריקה, במהלך תקופה שבה אביו עבד כמנהל שותף בחיל השלום שפעל בארצות ניגריה ואוגנדה.

קריירה
------

אחרי הופעות בתפקידי האורח בערוץ "טלוויזיה אפיזודי", שולב לואיס בתפקיד ראשי בקומדיית המצבים "Teech" בשנת 1991. התוכנית בוטלה אחרי ארבעה פרקים בלבד עקב דירוג נמוך. הוא הופיע מאז בתפקידי אורח בסדרות שונות, בהן "סמוך על צ'ארלס", "פסיפיק בלו", "באפי ציידת הערפדים", "אחות", "אחים ואחיות", "איך פגשתי את אמא", וכן כחלק מהצוות בסדרה "עולם אחר", "האחים Wayans", "ליזי מקגוויר", "יקרים", "חברים" ו"לגדל את הופ".

לואיס כיכב בשנים 2008-2005 בסדרה של ערוץ דיסני "החיים היפים של זאק וקודי" בדמותו של מריון מוסבי, ובשנים 2011-2008 כיכב בסדרת הספין-אוף "החיים היפים על הסיפון" שם הוא משחק את מנהל הספינה "S.S טיפטון". כמו כן הופיע בתפקידי אורח בערוץ דיסני בסדרה "כל כך רייבן" ובאחד הסרטים המקוריים של הערוץ, "אבא בצרה" (Dadnapped).

בנוסף לעבודתו בטלוויזיה, לואיס הופיע בתפקידי אורח ביותר מתריסר סרטים, כולל "העיר" (1999) "שחק אותה סטאר" (1999), "אני מרגל" (2002), "הגלגל השלישי" (2002), "לשרוד את חג המולד" (2004), "בועט" (2005), "אנשים יפים מכוערים" (2008) ו-"הלוואי והייתי כאן" (2014).

בשנת 2021, ביים פרק מתוך הסדרה "פאנקי השובבה" בשירות הסטרימינג Peacock; אשר מהווה ריבוט לסיטקום משנות השמונים. באותה שנה גם ביים שני פרקים מתוך הסדרה "איך עושים את זה?" שיצרה ונדה סייקס לשירות נטפליקס.

בשנים 2022 - 2023 ביים לואיס ארבעה פרקים מתוך הסיטקום "*Lopez vs Lopez*" שיצר ג'ורג' לופז עבור רשת NBC. 

בשנת 2023 ביים פרק בודד של סדרת הטלוויזיה המחודשת "פרייז'ר" בשירות הזרמת המדיה "פרמאונט+".

קישורים חיצוניים
----------------

ויקישיתוף מדיה וקבצים בנושא **פיל לואיס** בוויקישיתוף
* פיל לואיס, ברשת החברתית אקס (טוויטר)
* פיל לואיס, במסד הנתונים הקולנועיים IMDb (באנגלית)
* פיל לואיס, באתר AllMovie (באנגלית)
* פיל לואיס, באתר Rotten Tomatoes (באנגלית)
* פיל לואיס, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX4826777
* ISNI: 0000 0003 8228 8580
* LCCN: nr2001003168
* VIAF: 264445410
* WorldCat: lccn-nr2001003168

 |
**עבאס סואן** (בערבית: **عباس صوان**; נולד ב-27 בינואר 1976) הוא כדורגלן עבר ערבי-ישראלי ששיחק בעמדת הקשר בנבחרת ישראל, ומזוהה בעיקר כקפטן קבוצת בני סכנין. סואן היה אחד השחקנים הדומיננטיים ביותר במגזר הערבי, והשפיע רבות על הדו קיום בין ערבים ליהודים בכדורגל הישראלי.

עבאס סואן הוא בן למשפחה שמקורה מביסאן.

קריירה
------

סואן שיחק כקשר אחורי והיה ידוע במשחק הנחוש והאגרסיבי שלו. לאחר שתי עונות בהפועל עראבה עבר לקבוצת בני סכנין בשנת 1996. בתקופה שבה שיחק סואן בסכנין הוא היווה גורם משמעותי בהתקדמותה של הקבוצה מליגה ב' (אז הייתה הליגה הרביעית) בסולם ליגות הכדורגל בישראל ועד לעלייתה בסוף עונת 2002/2003 לליגת העל. בעונה הראשונה של בני סכנין בליגת העל הוא אף זכה איתה בגביע המדינה בכדורגל. בנוסף, סואן היה הקפטן של סכנין והופיע איתה במוקדמות גביע אופ"א.

בעקבות יכולתו בליגה זומן סואן לנבחרת ישראל, ואת הופעת הבכורה שלו ערך במשחק ידידות מול נבחרת אזרבייג'ן ב-18 בפברואר 2004.

סואן סואן 12 הופעות במדי נבחרת ישראל, בהן כבש שער אחד. שער זה הזכה אותו בפרסום הגדול- היה זה שער שוויון מול נבחרת אירלנד בדקה ה־90 באצטדיון רמת גן, במסגרת מוקדמות מונדיאל 2006. בעקבות השער, ניצל סואן את תשומת הלב התקשורתית שהתמקדה בו על מנת לנסות לקדם פיוס ולצנן את האווירה הלוהטת ביחסי יהודים-ערבים בישראל. סואן התבטא במתינות רבה ונזהר מיצירת פרובוקציות אנטי-ישראליות ועל כך זכה להערכה רבה מהציבור הישראלי והתקשורת. 

בשנת 2005 קיבל סואן הצעה לחתום בהפועל תל אביב אך סירב, מכיוון שבסכנין התעקשו שיישאר. לעומת זאת, כאשר הגיעה הצעה ממכבי חיפה, הוא הסכים, סיכם את תנאיו הכספיים, אך יו"ר סכנין, מאזן גנאים, טרפד את העברתו של הקפטן לחיפה. בשנת 2006 שוב עלתה סוגיית העברתו למכבי חיפה, הפעם סוכם בין המועדונים שחיפה תעביר פיצוי כספי של דמי השבחה לבני סכנין, הסיכום הוציא את העסקה אל הפועל, וסואן חתם במכבי חיפה. בתום העונה, לאחר שלא הרבה לשחק, שוחרר מחיפה וחתם בעירוני קריית שמונה.

לאחר ששיחק עונה וחצי בקריית שמונה חזר לקבוצה נעוריו, בני סכנין, בה שיחק שנה ולאחריה פרש ממשחק פעיל.

לאחר שפרש שימש כעוזר המאמן של קבוצת בני סכנין.

תארים
-----

בני סכנין
* גביע המדינה: 2003/2004

קישורים חיצוניים
----------------

ויקישיתוף מדיה וקבצים בנושא **עבאס סואן** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר National Football Teams
* עלי גאלי, ינק עד גיל חמש. מה זה שער נגד אירלנד, באתר הארץ, 28 במרץ 2005

הערות שוליים
------------

1. ↑  מצטפא כבהא, **המזרח התיכון בימינו: הפלסטינים – עם בפזורתו**, האוניברסיטה הפתוחה, עמ' 161.
המונח "זמי" מפנה לכאן. לערך העוסק בפילוסוף מתחום האסתטיקה, שחקן ומחזאי יפני, ראו זאמי מוטוקיו.
ויקטור ואסנצוב, **מאבקו של דובריניה ניקיטיץ' בזְמֵיי גוֹרִינִיץ'**
איוואן ביליבין, **דובריניה ניקיטיץ' לצד ראשיו הערופים של זמיי גוריניץ'**
במיתולוגיה הסלאבית, מתארת המילה **זְמֵיי** (ברוסית: **Змей**; בצ'כית ובבלארוסית: **Zmej**) ומקבילותיה, **זְ'מִיי** (בפולנית: **Żmij**), **זְמִיי** או **זְמַיי** – דרקון. במרבית השפות הסלאביות, מדובר בצורת הזכר של המילה הסלאבית המציינת נחש (המופיעה בדרך כלל בלשון נקבה). במיתולוגיה הרומנית מופיעה דמות דומה, שמקורה בדרקון הסלאבי – זמאו. בפולקלור הפולני והבלארוסי נקרא הדרקון גם **סְמוֹק** (**Smok**). על אף שהוא די דומה לדרקונים אירופיים אחרים, לדרקונים הסלאביים מספר מאפיינים ייחודיים.

בתרבות הסלאבים המזרחיים
-----------------------

הפולקלור ברוסיה ובאוקראינה מספר על יצור דמוי-דרקון בשם **זְמֵיי גוֹרִינִיץ'** (**Змей Горыныч**, "נחש/דרקון בן הר"). לדרקון זה שלושה ראשים, צבעו ירוק, הוא מהלך על שתי רגליו האחוריות ובעל טלפיים קדמיות קטנות, ונושף אש. לפי בילינה אחת, נקטל זמיי גוריניץ' בידיו של הגיבור דובריניה ניקיטיץ' (Добрыня Никитич).

דרקונים רוסיים אחרים, דוגמת טוּגַארִין זְמֵייֶבִיץ', נושאים שמות טורקיים, אשר ככל הנראה מסמלים את המונגולים ועמים אחרים מן הערבה האירואסייתית. בהתאם, על סמלהּ של מוסקבה מופיע גאורגיוס הקדוש (המסמל את הנצרות) הקוטל את הדרקון (המסמל את השטן). במבנים פרהיסטוריים אחדים – ובפרט בחומת הנחש, ליד קייב – מופיעים דרקונים כסמל לעמים נוכריים.

לדרקונים רוסיים יש לרוב מספר ראשים, בכפולות של שלוש. אצל כמה מהם גדלים הראשים בחזרה, עד אשר לא נכרתו כל הראשים.

בתרבות הסלאבים הדרומיים
-----------------------

בסלובניה דרקון הוא "זְמַיי" (*Zmaj*), ולצידו יש שימוש לעיתים במילה ארכאית ממקור לא ידוע – "פּוֹזוֹי" (*Pozoj*). על פי רוב, טבעם של הדרקונים בסלובניה שלילי, והם מופיעים בדרך כלל בהקשר לגאורגיוס הקדוש. בסיפורים עממיים אחרים, שמשערים כי מקורם בתקופה הקדם-נוצרית, מסופר על דרקונים שמנוצחים באופן דומה לסמוק ואוולסקי (הדרקון של ואוול) הפולני – למשל, באמצעות פיתויים למלכודת של גפרית. עם זאת, הדרקונים אינם מזיקים לאדם תמיד; הדוגמה הטובה ביותר לכך היא דרקון ליובליאנה, המגן מתוקף נדיבות ליבו על העיר ליובליאנה, ומופיע בסמלהּ של העיר.

במקדוניה, בקרואטיה, בבולגריה, בבוסניה, בסרביה ובמונטנגרו, שמו של הדרקון הוא "זמַיי", "זמֵיי" או "לַמְיָה" (*Lamja*). זהו דרקון מרובה ראשים (שלושה, שבעה או תשעה) הנושף אש. בסרבית ובבוסנית הוא מכונה גם "אַזְ'דַיָה" (*Aždaja*) או "אַזְ'דַהָה" (*Aždaha*), בהתאמה – שם המזכיר את הדרקון במיתולוגיה הפרסית, "זהאק" (או "זוהאק"; ובמקור: "אַזִ'י דַהַאקָה". על פי האמונה, השדה אַלַה (*Ala*, בסרבית) או הַאלַה (*Hala*, בבולגרית) מופיעה מפעם לפעם בדמות דרקון ממין נקבה.

ראו גם
------

* זמאו
* היסטה

קישורים חיצוניים
----------------

ויקישיתוף מדיה וקבצים בנושא **זמיי** בוויקישיתוף
**הגלימה** (באנגלית: **The Robe**) הוא סרט אפי רחב ממדים על ראשוני הנוצרים בבימויו של הנרי קוסטר עם ריצ'רד ברטון וג'ין סימונס בתפקידים הראשיים.

התסריט מבוסס על רב המכר "הגלימה" של לויד דאגלס (אנ') משנת 1942.

זה היה הסרט הראשון שהוסרט בשיטת סינמסקופ. הסרט היה שובר קופות והצלחתו הביאה לסרט המשך בשם "Demetrius and the Gladiators", עם ויקטור מצ'ור וסוזן הייוורד, שגם הוא היה שובר קופות.

בעלילה מופיעים אנשים ומאורעות הקשורים לראשית הנצרות כמו: קליגולה, ישו המגיע לירושלים ומתקבל בכפות תמרים, יהודה איש קריות, פטרוס, פונטיוס פילטוס, צליבת ישו ועוד.

הסרט זכה בפרס אוסקר לעיצוב ההפקה הטוב ביותר והיה מועמד לפרס אוסקר לסרט הטוב ביותר, פרס אוסקר לצילום הטוב ביותר ופרס אוסקר לשחקן הטוב ביותר (ריצ'רד ברטון).

הסרט זכה בפרס גלובוס הזהב לסרט הטוב ביותר - דרמה.

תקציר העלילה
------------

מרסלוס גיוס (ריצ'רד ברטון) הוא טריבון צבאי המגיע לשוק העבדים בכיכר הראשית ברומא. הוא פוגש שם את הנסיכה דיאנה (ג'ין סימונס) אותה הכיר כילדה לפני 12 שנה. היא משרתת כעת בארמונו של טיבריוס בקפרי שמייעד אותה מייעד אותה להיות אשתו של קליגולה (ג'יי רובינסון).

קליגולה מגיע לכיכר לבחור גלדיאטורים. לכיכר מובל עבד יווני בשם דמטריוס (ויקטור מצ'ור) שקליגולה מתעב ומרסלוס קונה אותו לשמש לו משרת אישי.

הדבר מכעיס את קליגולה והוא שולח את מרסלוס לשליחות בפלשתינה. דמטריוס מבחין בישו המגיע לעיר ומתקבל כמושיע על ידי המוני בני אדם המנופפים בכפות תמרים. דמטריוס שומע על המזימה לאסור את ישו ומחפש את ביתו אך מאחר שמוצא בחוץ את יהודה איש קריות המתוודה על בגידתו והולך לקראת עץ עליו יתלה את עצמו.

פונטיוס פילטוס מזמין את מרסלוס לחזות בצליבת ישו. ישו כורע תחת עומס הצלב ונצלב לבסוף עם שני גנבים. הגלימה שלו נופלת ומרסלוס זוכה בה בהימור עם החיילים.

כאשר דמטריוס נותן למרסלוס ללבוש את הגלימה מתחילה סערה במקום ומרסלוס חווה רעד בכל גופו ורגש אשמה על הצליבה. דמטריוס בורח ומרסלוס חוזר לרומא ומדווח לטיבריוס. הקיסר מצווה עליו לשוב לפלשתינה, להביא את הגלימה ולמצוא את המאמינים החותרים לדעתו נגד האימפריה הרומית, הוא גם מאפשר לדיאנה לשאת את מרסלוס.

מרסלוס מגיע לכנה ופוגש שם את דמטריוס את פטרוס (מייקל רני) ואת יוסטוס (דין ג'אגר) ומאמיניו ואמונתו בדת החדשה מתחזקת. הוא חוזר לרומא בה שולט כעת הקיסר קליגולה הרודף את המאמינים החדשים ורואה בהם בוגדים. הוא כולא ומענה את דמטריוס אבל מרסלוס מצליח בעזרת אנשיו לחדור לכלא ולשחרר את דמטריוס הפצוע קשה ולהביא אותו לביתו שם מרפא אותו פטרוס בכוחותיו הנסתרים.

מרסלוס בורח עם דמטריוס והחיילים דולקים אחריהם, הוא יורד מהמרכבה מתעמת עם החיילים ונתפס. קליגולה מביא אותו למשפט פומבי על בגידה בנוכחות דיאנה שגם היא מסרבת להתכחש לאמונתם החדשה. הם נדונים להוצאה להורג ודיאנה מוסרת את הגלימה למשמרת למרסיפור, המשרת בבית אביו של מרסלוס.

קישורים חיצוניים
----------------

ויקישיתוף מדיה וקבצים בנושא **הגלימה** בוויקישיתוף

* "הגלימה", במסד הנתונים הקולנועיים IMDb (באנגלית)
* "הגלימה", באתר נטפליקס
* "הגלימה", באתר AllMovie (באנגלית)
* "הגלימה", באתר Rotten Tomatoes (באנגלית)
* "הגלימה", באתר Box Office Mojo (באנגלית)
* "הגלימה", במסד הנתונים הקולנועיים KinoPoisk (ברוסית)
* קדימון לסרט הגלימה, באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 216166d6-b1e1-4403-920e-eb3d247ae93f

 |
**הכתובת מתיאטרון רבת עמון** היא כתובת עמונית ששריד קצר ממנה נמצא בתיאטרון הרומי שברבת עמון (אנ'), ומתוארך לסוף המאה ה־6 לפנה"ס. השבר ששרד הוא כמשולש ישר-זווית, שניצבו הארוך יותר הוא כ־27 ס"מ. תוכנה הוא:

> 
> ...]בעל. אבנה[...  
> 
> ...]בנעמ[...
> 
> 
> 
> 

המילה "בעל" מתייחסת ללא ספק לאל בעל, אך לא ברור אם הכתובת התייחסה לאלוהות, או לאדם שנשא שם תאופורי המזכיר אותה. האות ה' בסוף השורה הראשונה בקושי שרדה, והיו שהציעו השלמות שונות למלה, כגון "אבנר" או "אבנדב". את השורה הראשונה הציע שמואל אחיטוב להשלים "[... בית] בעל אבנה", כלומר כהבטחה לבנות מקדש לבעל. השורה השנייה משוחזרת כ"בנעמן", כלומר "בני עמון" בכתיב חסר (כמו על מעבד המלך עמנדב), או בסבירות פחות גבוהה "בן עמנדב", שם של כמה ממלכי עמון.

ראו גם
------

* כתובות עמוניות
* רשימת כתובות כנעניות וארמיות

לקריאה נוספת
------------

* Kent P. Jackson, "The Amman Theater Inscription", in: **The Ammonite Language of the Iron Age**, Brill, 2019, עמ' 45–49

הערות שוליים
------------

1. 1 2 3 4 5  שמואל אחיטוב, **הכתב והמכתב**, מוסד ביאליק, 2012, עמ' 357
2. 1 2  William J. Fulco, The Amman Theater Inscription, **Journal of Near Eastern Studies** 38, 1979, עמ' 37 doi: 10.1086/372692‏, JSTOR 544572
3. ↑  B. Oded, The "Amman Theater Inscription", **Rivista degli studi orientali** 44, 1969, עמ' 187
4. 1 2  B. Oded, The "Amman Theater Inscription", **Rivista degli studi orientali** 44, 1969, עמ' 188
**אלברט לוי** (28 ביוני 1952 קזבלנקה, מרוקו הצרפתית–20 בדצמבר 2015, חולון, ישראל), היה כדורגלן ישראלי, אשר שיחק לרוב בעמדת הקשר ולעיתים בעמדת הבלם, ומזוהה בעיקר עם קבוצת מכבי יפו.

קורות חייו
----------

אלברט לוי נולד בקזבלנקה שבמרוקו לתמר ובנימין. ב-1955 עלתה המשפחה לישראל והתיישבה בקריית מלאכי. שנה מאוחר יותר עברה המשפחה לבית שאן, ומשם ב-1962 עברו ליפו. בשנה זו הצטרף לוי לקבוצת הילדים של מכבי יפו. בעונת 1969/1970 בליגה הלאומית עלה אלברט לוי לשחק בשורות הקבוצה הבוגרת. משחקו הראשון היה ב-8 בנובמבר 1969. לוי שיחק 291 משחקים בשורות מכבי יפו ובהם כבש 32 שערים. משחקו האחרון בקבוצה היה ב-15 במאי 1982. אלברט לוי ניצב במקום השלישי במספר ההופעות הרציפות בשורות מכבי יפו במשחקי ליגה, לאחר משה אוננה ומוצי ליאון ומקדים את ציון דגמי. עם סיום עונת 1981/1982 עזב את מכבי יפו, עבר לשחק למשך עונה אחת בשורות הכח מכבי רמת גן אשר שיחקה אז בליגה הארצית שהייתה הליגה השנייה בישראל. לוי שיחק ב-26 משחקי ליגה וכבש שני שערים. בסיום אותה העונה עלתה הקבוצה לליגה הלאומית. משחקו האחרון בשורות הכח מכבי רמת גן היה ב-22 במאי 1983. בסיום העונה פרש ממשחק פעיל.

בין השנים 1970–1972 שיחק אלברט לוי בשורות נבחרת הנוער של ישראל. ב-1972 תחת דוד שווייצר, היה לוי שותף לזכייתה של נבחרת הנוער בגביע אסיה לנוער (אנ'), במסגרת טורניר שנערך בבנגקוק. אלברט לוי עלה כמחליף במשחק שנערך ב-16 באפריל 1972 ובו גברה ישראל על הודו 0-7.

לאחר פרישתו, אימן לוי מספר שנים במכבי יפו קבוצות ילדים ונוער, ולאחר מכן עזב את ענף הכדורגל ועסק בתחום האלומיניום. לוי התגורר בחולון, היה נשוי לרבקה, אב ל-2 בנות ובן וסב לנכדים. הלך לעולמו ב-2015 והובא לקבורה בבית העלמין הדרום.

הישגים
------

מכבי יפו
* סגנית מחזיקת גביע המדינה לנוער: 1971/1972
* סגנית אלופת ישראל: 1976/1977

נבחרת הנוער של ישראל
* גביע אסיה לנוער בכדורגל(אנ'): 1972

לקריאה נוספת
------------

* ברוך פורמן, **היידה בי-היידה בו** - עלייתה, ירידתה והקמתה מחדש של מכבי יפו, הוצאת תירוש, תל אביב-יפו, 2020.

קישורים חיצוניים
----------------

* אלברט לוי באתר GRAVEZ
* מנשה נהוראי, בכורה מרשימה לנוער, ניצחון 1–6 על הפועל פ"ת, מעריב, 15 בדצמבר 1971
* הנוער בית"ר אשדוד 1–5, אלברט לוי הבקיע שלושער, דבר, 28 בדצמבר 1971
* י.בן חורין, נקבעו 20 כדורגלני הנוער שיצאו לאירופה, מעריב, 12 במרץ 1972
* דורי קליגר, אלברט לוי איכזב את מכבי חיפה, מעריב, 14 באפריל 1974
* אורי שטרק, ההישג של אלברט לוי, הכבוד-לרמת השקמה, מעריב, 30 במרץ 1975

הערות שוליים
------------

1. ↑  ברוך פורמן, **היידה בי-היידה בו** - עלייתה, ירידתה והקמתה מחדש של מכבי יפו, הוצאת תירוש, תל אביב-יפו, 2020, עמוד 218. נתונים היסטוריים: ירון משעל.
2. ↑  שוגרה רשימת 22 שחקני הנוער לטורניר באנגקוק, על המשמר, 14 במרץ 1972.
**איזבלה הנרייטה אינגריד מרגרטה, נסיכת דנמרק ורוזנת מונפזאט** (בדנית: **Isabella Henrietta Ingrid Margrethe, prinsesse til Danmark, komtesse af Monpezat**; נולדה ב-21 באפריל 2007) היא נסיכה דנית, בתם של פרדריק העשירי, מלך דנמרק ורעייתו המלכה מארי. היא השניה בסדר הירושה לכתר הדני, אחרי אחיה הבכור הנסיך כריסטיאן.

ביוגרפיה
--------

הנסיכה איזבלה נולדה בקופנהגן ב-21 באפריל 2007. היא בתם של פרדריק העשירי, מלך דנמרק, בנה הבכור של מרגרטה השנייה, מלכת דנמרק, ושל מארי, מלכת דנמרק (לשעבר: דונלדסון) ילידת אוסטרליה. ב-1 ביולי של אותה שנה, היא הוטבלה בארמון פרדנסבורג, אז נחשף לציבור שמה, איזבלה, על שם איזבלה מאוסטריה, רעייתו של כריסטיאן השני, מלך דנמרק. הסנדקים שלה היו אלקסיה, נסיכת יוון ודנמרק ומתילדה, מלכת בלגיה.

ב-13 באוגוסט 2013, איזבלה החלה ללמוד בבית הספר הציבורי Tranegårdsskolen בקופנהגן, שבו למד גם אחיה הגדול הנסיך כריסטיאן. ב-6 ביוני 2015 היא חנכה מעבורת מיוטלנד לסמסו שנקראה על שמה. היא ואחיה ליוו את הוריהם בביקורים רשמיים בגרינלנד בין 1-8 באוגוסט 2014 ובאיי פארו בין 23-26 באוגוסט 2018. במרץ 2022, הוכרז שאיזבלה תמשיך את לימודיה בבית הספר הרלופסהולם החל מאוגוסט של אותה שנה. עם זאת, ב-26 ביוני 2022, הוריה הודיעו שאיזבלה לא תתחיל את הרלופסהולם, עקב בעיות חוזרות ונשנות של בריונות בבית הספר. בספטמבר 2022 היא החלה ללמוד במקום זאת בגימנסיה יספרסנס בקופנהגן. באוגוסט 2023 היא החלה ללמוד בגימנסיה אורגרד, שבה למד גם אביה.

תואר
----

עם לידתה, קיבלה איזבלה את התואר: "הוד מעלתה המלכותית איזבלה נסיכת דנמרק". התואר "רוזנת מונפזאט" הוסף לתוארה (כמו גם לתואר אחיה ובני דודיה) ב-29 באפריל 2008.

אילן יוחסין
-----------


|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| אנדרה דה לאבורד דה מונפזאט |   | רנה איבון דורסנו |   | פרדריק התשיעי, מלך דנמרק |   | אינגריד, נסיכת שוודיה |   | פטר דונלדסון |   | מרי דאלגליש |   | ארצ'יבלד הורן |   | אליזבת גיבסון מלרוז |
|   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|
|   |   | הנריק, נסיך דנמרק |   |   |   |   |   | מרגרטה השנייה, מלכת דנמרק |   |   |   |   |   | ג'ון דאלגליש דונלדסון |   |   |   |   |   | הנרייטה קלארק הורן |   |
|   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|
|   |   |   |   |   |   | פרדריק העשירי, מלך דנמרק |   |   |   |   |   |   |   |   |   |   |   |   |   | מארי, מלכת דנמרק |
|   |   |   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |
|
|   |   |   |   |   |   |   |   |   |   |   |   |   |   | **איזבלה, נסיכת דנמרק** |
|

קישורים חיצוניים
----------------

ויקישיתוף מדיה וקבצים בנושא **איזבלה, נסיכת דנמרק** בוויקישיתוף

* העמוד הרשמי של הנסיכה איזבלה באתר משפחת המלוכה

הערות שוליים
------------

1. ↑  "Godparents to Her Royal Highness the Princess"
2. ↑  "H.K.H. Prinsesse Isabella døber Samsøs nye færge kl. 13.45"
3. ↑  "H.K.H. Prinsesse Isabella begynder på Herlufsholm"
4. ↑  Statement from The Crown Prince Couple
5. ↑  "Start of school"
6. ↑  "Prinsesse Isabella har valgt samme gymnasium som sin far"
פירוש נוסף ערך זה עוסק בעיר וקומונה באיטליה. אם התכוונתם למשמעות אחרת, ראו קייטי (פירושונים).

**קייטי** (באיטלקית: **Chieti**) היא עיר הבירה של נפת קייטי שבמחוז אברוצו שבאיטליה. העיר ממוקמת במרחק של 200 ק"מ מצפון-מזרח לרומא, על קו רכס המשתרע לאורך נהר פסקארה, במרחק ק"מ ספורים מחוף הים האדריאטי וכשממערב לה מתנשאים ההרים מאילה (Maiella) וגראן-סאסו (Gran Sasso).

היסטוריה
--------

קייטי היא מבין הערים העתיקות ביותר באיטליה. על פי המיתולוגיה, העיר נוסדה בשנת 1181 לפנה"ס על ידי הגיבור היווני אכילס שקרא לה על שם אמו תטיס וכך העיר נקראה תאטה (ביוונית: Θεάτη, ובלטינית: Teate). מאוחר יותר נקרא העיר תאטה מרוקינורום (Theate Marrucinorum) והייתה לעיר הראשית של השבט הלוחם מרוקיני (Marrucini). על פי כתביו של ההיסטוריון והגאוגרף סטראבון, העיר נוסדה על ידי הארקאדים ונקראה על ידם תאגאטה (Θηγεάτη).

לאחר שהובסו על ידי הרומאים, נעשו אנשי שבט מרוקיני בעלי ברית נאמנים של כובשיהם והטריטוריה שלהם הוכפפה לשלטון מוניציפלי רומי לאחר מלחמת בעלות הברית. בתקופת האימפריה מנתה אוכלוסייתה של קייטי 60,000 תושבים, אך לאחר נפילת האימפריה הרומית המערבית, נהרסה העיר על ידי שבטי הויזיגותים וההרולי (Heruli). מאוחר יותר הייתה העיר מקום מושבו של המושל הלומברדי. לאחר חורבן העיר היא הייתה לחלק מדוכסות בנוונטו.

קייטי התאוששה מבחינה פוליטית וכלכלית תחת השלטון הנורמני ותחת השליטים שבאו אחריו. לאחר פריחה תרבותית ואדריכלית במהלך המאה ה-17, בחסות הקונטרה-רפורמציה, הוכתה העיר שוב על ידי מגפת דבר ב-1656. במאה ה-18 הוקמו בה בתי ספר ומוסדות להשכלה גבוהה שהרחיבו את המורשת האומנותית שלה. ב-1806 קייטי הפכה לעיר מבוצרת על ידי כוחות צרפת של נפוליאון. העיר הפכה לחלק של ממלכת איטליה ב-1860.

במהלך מלחמת העולם השנייה נמנעו בנות הברית מלהפגיז את קייטי. בתקופה זו שיכנה העיר בתחומיה פליטים רבים שהגיעו מהעיירות והכפרים הסמוכים. העיר שוחררה ב-9 ביוני 1944, יום לאחר שהגרמנים עזבו אותה.

הקתדרלה
-------

הקתדרלה הגותית של קייטי נבנתה מחדש ב-1069. מבין חלקיה של הקתדרלה נותרו רק חלקים מתוך הקריפטה הרומנסקית. הכנסייה עוצבה מחדש במאה ה-14 כאשר מגדל הפעמונים הוגדל. לאחר כמה רעידות אדמה, הכנסייה נבנתה מחדש בסוף המאה ה-17 ובמאה ה-18 בסגנון הבארוק.

| **אקלים בקייטי** |
| --- |
| חודש | ינואר | פברואר | מרץ | אפריל | מאי | יוני | יולי | אוגוסט | ספטמבר | אוקטובר | נובמבר | דצמבר |
| טמפרטורה יומית מרבית ממוצעת (C°) | 12 | 12 | 16 | 20 | 24 | 28 | 32 | 32 | 27 | 21 | 17 | 13 |
| טמפרטורה יומית מזערית ממוצעת (C°) | 4 | 4 | 7 | 10 | 14 | 17 | 20 | 20 | 17 | 12 | 9 | 5 |
| משקעים ממוצעים (מ"מ) | 49 | 47 | 50 | 57 | 48 | 44 | 52 | 13 | 77 | 59 | 81 | 61 |

קישורים חיצוניים
----------------

ויקישיתוף מדיה וקבצים בנושא **קייטי** בוויקישיתוף
* 

* אתר האינטרנט הרשמי של קייטי
* Chieti abruzzo province south italy
* Chieti, Province of Chieti, Abruzzo, Italy
* קייטי, באתר אנציקלופדיה בריטניקה (באנגלית)

הערות שוליים
------------



|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007562009505171
* GND: 4229741-2
* LCCN: n82040184
* MusicBrainz: 4ed64c62-764b-4e37-a3f5-6dcfc9c5bb9b
* NKC: ge1006786
* VIAF: 305306593
* WorldCat: lccn-n82040184

 |
"**Castles in the Air**" הוא שיר מאת דון מקליין, שהוקלט לראשונה בשנת 1970, והיה הסינגל הראשון שיצא בארצות הברית לפני "American Pie". הגרסה המקורית של השיר נכללה באלבום "Tapestry". בפברואר 1971 יצא הסינגל הראשון מתוך האלבום והוא הגיע למקום הארבעים במצעד בילבורד Easy Listening/Adult Contemporary. אחרי הצלחת הסינגל "American Pie" נכלל השיר "Castles in the Air" כבי-סייד של השיר "Vincent".

ב-1981 הקליט מקלין את השיר "Castles in the Air" פעם נוספת. גרסה זאת של השיר היא בלדה איטית יותר בהשוואה לקצב המהיר של הגרסה המקורית. הגרסה נכללה באלבום "Believers" ואחר כך החליפה גרסה זו את השיר באלבום "Tapestry". גרסה זו זכתה להצלחה רבה יותר והגיע למקום ה-36 במצעד הבילבורד ולמקום ה-31 במצעד Cash Box. באוסטרליה הגיע השיר למקום ה-11 במצעד. עוד הגיע השיר למקום השביעי במצעד Adult Contemporary בארצות הברית ולמקום השני בקנדה.

השיר מתאר אדם שאינו מרוצה ועייף מסגנון החיים האורבני. על אף שהוא יליד העיר, הוא מחליט לנטוש לא רק את "המגדלים באוויר" העירוניים, אלא גם את אהובתו שם. בגלל אהבתו לחיי הכפר הוא מחליט לחפש אהבה עם אישה שחושבת כמוהו.

מיקומי שיא
----------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | מצעדים שבועיים

| מצעד (1981–82) | מיקום שיא |
| --- | --- |
| אוסטרליה ARIA Charts | 11 |
| קנדה Adult Contemporary | 2 |
| ניו זילנד | 12 |
| הממלכה המאוחדת | 47 |
| ארצות הברית בילבורד הוט 100 | 36 |
| ארצות הברית בילבורד Adult Contemporary | 7 |
| US *Cash Box* Top 100 | 31 |

 | מצעדים שנתיים

| מצעד (1981) | מיקום |
| --- | --- |
| אוסטרליה | 85 |
| ארצות הברית (Joel Whitburn's *Pop Annual*) | 185 |

 |

קישורים חיצוניים
----------------

* סרטון השיר "Castles in the Air" באתר יוטיוב

הערות שוליים
------------

1. ↑  "Image : RPM Weekly - Library and Archives Canada". *Bac-lac.gc.ca*. נבדק ב-2016-10-17.
2. ↑  NZ Top 40 Singles Chart, March 7, 1982
3. ↑  *Joel Whitburn's Top Pop Singles 1955-1990* - ISBN 0-89820-089-X
4. ↑  "Archived copy". אורכב מ-המקור ב-2016-06-04. נבדק ב-2016-05-19. `{{cite web}}`:  (עזרה)
5. ↑  "Australian Chart Book". *Austchartbook.com.au*. אורכב מ-המקור ב-2016-03-05. נבדק ב-2016-10-17.
6. ↑  Whitburn, Joel (1999). *Pop Annual*. Menomonee Falls, Wisconsin: Record Research Inc. ISBN 0-89820-142-X.
"**Comfortably Numb**" (**קהות נוחה**, או, חסר תחושה בצורה נוחה) הוא שיר מהאלבום "The Wall" של להקת פינק פלויד.

הפקה
----

Comfortably Numb הוא אחד מהשירים הבודדים שדייוויד גילמור היה שותף בכתיבתם באלבום זה, כאשר רוג'ר ווטרס היה האחראי העיקרי לכתיבת השירים באלבום, וגילמור היה אחראי להלחנה של כמה מהם. השיר עצמו מכיל שני קטעי סולו גיטרה ארוכים יחסית של גילמור. המילים מתייחסות לגיבור הבדוי פינק (שהאלבום כולו מספר את סיפורו), אשר מתמוטט בבית המלון לפני הופעה. הבתים הם דברי רופא המוזמן לטפל בו כדי שיופיע, והפזמון מתאר את מחשבות הגיבור עצמו על ילדותו ועוד. בסרט "החומה", לאחר שיר זה, פינק מאבד את שפיותו והופך לשליט רודן.

ההשראה למילות השיר הייתה אירוע שקרה בהופעה של הלהקה באולם ה"ספקטרום" בפילדלפיה ב-1977, הופעה בה הופיע ווטרס, שסבל מכאבים עזים בבטנו, תחת השפעת משככי כאבים שהוזרקו לו, עד שפונה לבית חולים כשהשפעת המשככים פגה.

למעשה השיר היה השיר האחרון שנוגן על ידי כל חברי הלהקה המקוריים, שהתאחדו לטובת הופעה אחת ב"לייב 8" ב-2005.

סולו הגיטרה שבשיר מדורג במקום 3 בעולם על ידי קוראי המגזין Guitar World (עולם הגיטרה). כמו כן, השיר דורג בשנת 2004 על ידי המגזין רולינג סטון במקום ה-314# מבין 500 השירים הטובים בעולם.

נכון למרץ 2023, מונה ההשמעות של השיר ברשת הזרמת המדיה ספוטיפיי עומד על כ-480 מיליון.

קישורים חיצוניים
----------------

* מידע על היצירה "Comfortably Numb" באתר מיוזיק בריינז
* מידע על היצירה "Comfortably Numb" באתר Discogs
* גרסאות נוספות ל"Comfortably Numb" באתר SecondHandSongs

הערות שוליים
------------

1. ↑  Comfortably Numb - Pink Floyd, באתר עיתון הרולינג סטון
2. ↑  The 50 greatest guitar solos of all time, guitarworld, ‏2021-02-25 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: bf480571-a0a5-3294-9260-90edef09ae3f

 |
אריחי פנרוז הם סט אריחים אפריודיים, מכיוון שהם מרכיבים רק ריצופים לא מחזוריים של משטח (ראו תמונה הבאה).
 כל אינסוף הריצופים האפשריים באמצעות אריחי פנרוז אינם מחזוריים. כלומר, אריחי פנרוז הם קבוצת אריחים אפריודית.
**אריחים אפריודיים** היא קבוצה של אריחים כך שניתן להרכיב באמצעות עותקים של האריחים מהקבוצה רק ריצופים שאינם מחזוריים, כלומר שאינם בעלי דפוס שחוזר על עצמו ברציפות. תכונת ה**אפריודיות** שאליה מתייחסים היא תכונה של קבוצת האריחים.

קבוצה נתונה של אריחים, במישור האוקלידי או בסביבה גאומטרית אחרת, מרכיבה ריצוף רק אם ניתן להתאים עותקים לא חופפים של האריחים מתוך הקבוצה כדי לכסות את כל המישור (או מרחב בממד גבוה יותר). קבוצה נתונה של אריחים עשויה להכיל ריצופים מחזוריים (פריודיים) כלומר, ריצופים שלא משתנים תחת אופרטור או טרנספורמציה ליניארית אחרת (לדוגמה, סריג של אריחים מרובעים הוא מחזורי). לא קשה לייצר קבוצת אריחים המאפשרים ריצוף לא מחזורי כמו גם מחזורי (למשל, אריחים מסודרים באופן אקראי באמצעות ריבוע 2 × 2 ומלבן 2 × 1 יהיו לרוב לא מחזוריים).

עם זאת, **קבוצת אריחים אפריודית** יכולה לייצר רק ריצוף לא מחזורי. תכונה של אריחים אפריודיים היא שניתן לרצף אינסוף ריצופים שונים באמצעות הקבוצה.

הדוגמה הידועה ביותר לאריחים אפריודיים היא אריחי פנרוז. ישנן כמה עשרות קבוצות של אריחים אפריודיים ידועות ומוגדרות מתמטית, ראו רשימה בוויקיפדיה האנגלית.

תכונת אי-יכולת ההכרעה של בעיית הדומינו מרמזת כי אין אפשרות אלגוריתם מתמטי היכול לקבוע האם קבוצת אריחים נתונה מסוגלת לרצף את המישור או לא.

אריחי ואנג לעיל יניבו רק ריצוף שאינו חוזר על עצמו - ריצוף אפריודי ולכן הם נחשבים **אריחים אפריודיים**.

הערות שוליים
------------

1. ↑  Senechal, Marjorie (1996) [1995]. *Quasicrystals and geometry* (corrected paperback ed.). Cambridge University Press. ISBN 978-0-521-57541-6.
2. ↑  Grünbaum, Branko; Geoffrey C. Shephard (1986). *Tilings and Patterns*. W.H. Freeman & Company. ISBN 978-0-7167-1194-0.
3. ↑  A set of aperiodic prototiles can always form uncountably many different tilings, even up to isometry, as proven by Nikolaï Dolbilin in his 1995 paper *The Countability of a Tiling Family and the Periodicity of a Tiling*
4. ↑  Gardner, Martin (בינואר 1977). "Mathematical Games". *Scientific American*. **236**: 111–119. `{{cite journal}}`:  (עזרה)
5. ↑  Gardner, Martin (1988). *Penrose Tiles to Trapdoor Ciphers*. W H Freeman & Co. ISBN 978-0-7167-1987-8.
**Free Bird** (נכתב גם: **Freebird**, מאנגלית: ציפור חופשייה) הוא שיר של להקת הרוק הדרומי האמריקאית לנרד סקינרד.

הפקה
----

השיר הופיע לראשונה באלבום הראשון של הלהקה (Pronounced 'Lĕh-'nérd 'Skin-'nérd)(אנ') ב-1973, והתפרסם כסינגל בנובמבר 1974. סולו הגיטרה המסיים את השיר דורג ברשימת 100 סולואי הגיטרה הטובים בעולם של המגזין "Guitar World" במקום השלישי.
חציו של השיר בלדת רוק וחציו סולו מהיר שנמשך כמעט 5 דקות. הוא משמש כשיר הסיום ומרכיב מרכזי בהופעות הלהקה והוא השיר הארוך ביותר שלהם. הוא נמשך בהופעות לעיתים קרובות מעל 14 דקות, והוא מוארך ומאולתר. עד היום נשאר השיר להיט האהוב על המעריצים, וקלאסיקת רוק.

תארים
-----

Free Bird נכלל ברשימות שונות כגון רשימת 500 השירים שעיצבו את הרוק אנד רול בהיכל התהילה של הרוק אנד רול, ורשימת 500 השירים הגדולים בכל הזמנים של מגזין הרולינג סטון (במקום ה-193‏). בשנת 2009 היה במקום ה-26 ברשימת שירי הרוק הכבד הטובים ביותר בכל הזמנים של ערוץ VH1.

ראו גם
------

* Sweet Home Alabama

קישורים חיצוניים
----------------

* מידע על היצירה "Free Bird" באתר מיוזיק בריינז

הערות שוליים
------------

1. ↑  100 Greatest Guitar Solos: 3) "Free Bird"
2. ↑  Free Bird באתר הרולינג סטון

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 05540917-9083-394b-ad97-86c259b306dc

 |
**משפט קושי לטורים** קובע שמכפלה של טורים מתכנסים בהחלט, כאשר מפרשים אותה כטור, מתכנסת בהחלט אף היא, וסכומה הוא מכפלת הסכומים של הטורים.

ניסוח פורמלי
------------

יהיו {\displaystyle \sum \_{n=0}^{\infty }a\_{n}} ו-{\displaystyle \sum \_{n=0}^{\infty }b\_{n}} טורים מתכנסים בהחלט ל-A ול-B בהתאמה, אזי הטור {\displaystyle \sum \_{i,j\in \mathbb {N} }a\_{i}b\_{j}} מתכנס אף הוא בהחלט וסכומו הוא AB. אלא שטור הוא סכום של סדרה, וכדי שלסכום המכפלות תהיה משמעות של טור, יש לסדר את הרכיבים {\displaystyle a\_{i}b\_{j}} בסדר כלשהו, למשל כך שהרכיבים עם i+j קטן יותר מופיעים מוקדם יותר.

### משפט מרטן

משפט קושי עוסק בטור המכפלה ללא סדר מוגדר על האיברים. הוא קרוב ברוחו ל**משפט מרטן**, העוסק באותו טור עם סדר האיברים הטבעי, כדלקמן. יהיו {\displaystyle \sum \_{n=0}^{\infty }a\_{n}} ו-{\displaystyle \sum \_{n=0}^{\infty }b\_{n}} טורים מתכנסים, שאחד מהם מתכנס בהחלט. אז הטור שמוגדר {\displaystyle \sum \_{n=0}^{\infty }(\sum \_{i=0}^{n}a\_{i}b\_{n-i})} מתכנס אף הוא בהחלט וסכומו הוא AB.

הקשר בין שני הטורים הוא שהטור המתואר במשפט מרטן מתקבל מהטור המתואר במשפט קושי באמצעות הכנסת סוגריים לסידור נתון של הטור. בדרך כלל הכנסת סוגריים לטור ניתנת ללא שינוי הסכום, אם מספר האיברים בכל סוגריים חסום והאיבר הכללי שואף לאפס או אם כל האיברים בכל סוגריים שווי-סימן. משפט מרטן קובע שהכנסת סוגריים לטור המתואר במשפט קושי מותרת בהינתן הסדר המתואר ללא התנאים הללו.

הוכחה של משפט קושי
------------------

כדי להוכיח שהטור {\displaystyle \sum \_{i,j\in \mathbb {N} }a\_{i}b\_{j}} מתכנס בהחלט נבחר סידור כלשהו של טור הערכים המוחלטים {\displaystyle \sum \_{i,j\in \mathbb {N} }\left|a\_{i}b\_{j}\right|} (כדוגמת הקונבולוציה שהוזכרה לעיל); כעת מכיוון שכל האיברים של טור הערכים המוחלטים אי-שליליים, הרי שסדרת הסכומים החלקיים עולה, ולפיכך מספיק להראות שהיא חסומה כדי להסיק שהיא מתכנסת. נניח כי נתון סכום חלקי כלשהו, אפשר לחסום כל סכום חלקי של טור המכפלה באמצעות מכפלת הסכומים החלקיים {\displaystyle (\sum \_{i=0}^{n}\left|a\_{i}\right|)(\sum \_{j=0}^{n}\left|b\_{j}\right|)}, כאשר n הוא אינדקס מקסימלי בין כל איבר בסכום החלקי הנתון של המכפלה. ביטוי זה חוסם את הסכום החלקי מכיוון שכל הקומבינציות של המכפלות האפשריות מופיעות בו, והוא כמובן חסום על ידי המכפלה {\displaystyle \left(\sum \_{n=0}^{\infty }\left|a\_{n}\right|\right)\left(\sum \_{n=0}^{\infty }\left|b\_{n}\right|\right)}. מכאן שהטור {\displaystyle \sum \_{i,j\in \mathbb {N} }a\_{i}b\_{j}} מתכנס בהחלט ובפרט מתכנס, כלומר סדרת הסכומים החלקיים שלו (בסידור כלשהו) היא סדרה מתכנסת.

מהעובדה שמדובר בסדרה מתכנסת נובע שכל תת-סדרה שלה מתכנסת לאותו גבול, ולכן מספיק למצוא תת-סדרה כלשהי שמתכנסת ל-AB. אם מתבוננים בסידור של איברי המכפלה מהצורה הבאה: {\displaystyle a\_{0}b\_{0}+(a\_{0}b\_{1}+a\_{1}b\_{1}+a\_{1}b\_{0})+(a\_{0}b\_{2}+a\_{1}b\_{2}+a\_{2}b\_{2}+a\_{2}b\_{1}+a\_{2}b\_{0})+...}, ולוקחים תת-סדרה מהצורה {\displaystyle \sum \_{i=0}^{n}b\_{i}\sum \_{j=0}^{n}a\_{j}}, ניתן להסיק שהגבול ב-n ששואף לאינסוף הוא AB.
**Starman** ("**איש כוכב**") הוא שיר שנכתב והוקלט על ידי המוזיקאי הבריטי דייוויד בואי עבור אלבום הקונספט שלו "עלייתם ונפילתם של זיגי סטארדסט ועכבישי המאדים" (אנגלית: "The Rise and Fall of Ziggy Stardust and the Spiders from Mars") משנת 1972.

השיר מתאר את האלטר אגו של בואי, זיגי סטארדסט, מעביר מסר של תקווה לנוער בכדור הארץ דרך הרדיו. הסיפור מסופר מנקודת מבטו של אחד הנערים ששומע את זיגי. יש הטוענים כי השיר חזה את עלילת הסרט מפגשים מהסוג השלישי.

האקורדים של תחילת הפזמון מבוססים במעורפל על פזמון השיר המפורסם אי שם מעבר לקשת ששרה ג׳ודי גרלנד בסרט הקוסם מארץ עוץ, המרמזים על מקורותיו החוצניים של זיגי.

סגל
---

* דייוויד בואי - שירה, גיטרה אקוסטית
* מיק רונסון - גיטרה חשמלית, מלוטרון, קולות רקע
* טרבור בולדר - גיטרה בס
* מייק וודמנסי - תופים

שחרור
-----

השיר שוחרר כסינגל מוביל ב-28 באפריל 1972.
מנקודת מבט מסחרית, השיר היה לאבן דרך בקריירה של בואי, והלהיט הראשון שלו לאחר ההצלחה של Space Oddity, שלוש שנים קודם לכן.

קישורים חיצוניים
----------------

* מידע על היצירה "Starman" באתר מיוזיק בריינז

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 4491f749-d06a-348c-aa58-a288d2eafa5f

 |
**הילדה מרי וודס** (באנגלית: **Hilda Mary Woods**;‏ 1892–1971), MBE, הייתה סטטיסטיקאית אנגלית שהתמחתה במחקר רפואי. היא הייתה בעלת תואר דוקטור למדעים וחברת כבוד בחברה המלכותית לסטטיסטיקה.

קורות חייה
----------

הילדה וודס נולדה בעיירה קויינטון (Quainton) במחוז בקינגהאמשייר, אנגליה. הוריה היו מרי אן לבית מרקהם וויליאם וודס, חקלאי. הילדה הייתה הבכורה מבין חמשת ילדיהם.

בחיבור שכתבה על שנותיה הראשונות וודס סיפרה כי ב-1916 חיפשה עבודה בלונדון. היא הגיעה למשרד התחמושת שם נשאלה האם היא טובה במתמטיקה. משהשיבה בחיוב נאמר לה כי מישהו מחפש אדם משכיל שיסתובב בבתי החרושת לייצור תחמושת ויאסוף שם נתונים. אולם, כך נאמר לה, היא נראית צעירה מדי למשרה זו. היא הוסיפה שלוש שנים לגילה וקיבלה את המשרה.

אותו אדם היה מ. גרינווד, איתו עבדה בשיתוף פעולה עד 1933. לאחר סיום המלחמה, ב-1919, עברה וודס לעבוד במחלקה לסטטיסטיקה החדשה של משרד הבריאות, לשם עבר גם גרינווד, ב-1928 עברה לעבוד במחלקה לאפידמיולוגיה ב-LHSTM (The London School of Hygiene & Tropical Medicine), שם הייתה חברת סגל האישה הראשונה. ב-1933 עזבה את LHSTM ועברה להתגורר בציילון בעקבות נישואיה לרוג'ר פאוקה, פאוקה נפטר כחודשיים לאחר שנישאו. למרות הטרגדיה, וודס המשיכה בעבודתה כסטטיסטיקאית ואפידמיולוגית, הפעם בשירות ממשלת ציילון. עבור פעילותה המדעית בציילון הוענק לה תואר חברות במסדר האימפריה הבריטית. ב-1938 חזרה לאנגליה, וב-1940 הצטרפה למשרד המזון, שם עבדה עד 1947, אז פרשה מעיסוק בסטטיסטיקה.

עבודתה המדעית של וודס הייתה בתחום הסטטיסטיקה הרפואית והאפידמיולוגיה. ב-1919 פרסמה יחד עם גרינווד מחקר רב השפעה שעסק בשכיחותן של תאונות עבודה. בשנותיה ב-LHSTM פרסמה וודס שורה של מחקרים אפידמיולוגיים שעסקו, בין היתר, במחלות נשימתיות, שנית ודיפטריה. כמו כן פרסמה מאמר תאורטי שעסק בניתוח לוחות תמותה. ב-1931 הוציאה לאור, ביחד עם ויליאם ראסל, את ספר הלימוד הראשון בבריטניה על סטטיסטיקה רפואית.

קישורים חיצוניים
----------------

* Woods and Russell, Hill, and the emergence of medical statistics - Farewell & Johnson, Stat Med. 2010 Jun 30; 29(14): 1459–1476.
* Hilda Woods (1892-1971) -The James Lind Library

הערות שוליים
------------

1. 1 2  ‏Vern Farewell, Tony Johnson, Rosemary, ‏Hilda Mary Woods MBE, DSc, LRAM, FSS (1892–1971): reflections on a Fellow of the Royal Statistical Society, **‏Statistics in Society**, 3 175, 2012, עמ' 799-811 doi: 10.1111/j.1467-985X.2011.01018.x

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 4649 9207
* LCCN: no2002065165
* NTA: 182295346
* SUDOC: 230827292
* VIAF: 41511424
* WorldCat: lccn-no2002065165

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"הילדה מרי וודס"**.
**המרכז לטניס בישראל - יקנעם**, הוא אחד מ-14 המרכזים ברחבי הארץ של המרכז לטניס בישראל.

היסטוריה
--------

המרכז נפתח בנובמבר 2001 הודות לראש עיריית יקנעם עילית, סימון אלפסי. בטקס הפתיחה המרשים נכחו חברי ההנהלה הבינלאומית של המרכז לטניס בישראל והתקיים בו משחקי ראווה בין שחקני נבחרת ישראל לשעבר - שלמה גליקשטיין ושחר פרקיס. 
הקמת המרכז הביאה עמה בשורה חדשה לעיר, שמלבד מגרש רעוע אחד במתנ"ס, לא הייתה אפשרות לתושבים לשחק טניס. כבר בפתיחתו החלו מאות רבות של ילדים ומבוגרים לפקוד את המגרשים בתוכניות הטניס השונות. המנהל הראשון היה אבי עמרם ולאחר ארבע שנים, בשנת 2005, החליף אותו שרון האוזר ומשנת 2015 מנהל אותו מושיקו אליהו. שחקנים בולטים שגדלו במרכז: גבי סטרוסבצקי ואילנה ארוטיונוב (סגני אלופי ישראל לנוער), שיר הורנונג (אלופת ישראל לזוגות לבוגרות) ואלונה אלכין (סגנית אלופת ישראל לנוער).

הפעילות במרכז
-------------

במרכז שבעה מגרשי טניס, קיר אימון וחמישה מגרשי מיני טניס ובו מתקיימות תוכניות טניס מגוונות לכל הגילאים: תוכנית פיתוח מוטורי לגילאי 4-6, תוכנית מיני טניס לגילאי 6-8, תוכניות טניס לגילאי 8-18 ותוכנית תחרותית למצטיינים המשלבת אימוני כושר. לגילאי 18 ומעלה מתקיימים חוגי טניס למתחילים ומתקדמים. בנוסף מתקיימת במרכז תוכנית לחינוך לתנועה ולאורח חיים בריא המועברת בגני ילדים על ידי מורים לחינוך גופני עם התמחות לגיל הרך.

המרכז ביקנעם מקיים תוכניות רבות למען הקהילה ומגייס למטרה זו תרומות בישראל ומחוצה לה: לילדים עם צרכים ייחודיים, לילדים על רצף האוטיזם, לילדים ונוער בסיכון, לילדי עולים ותוכניות לדו קיום (חיים משותפים) ליהודים וערבים.

קישורים חיצוניים
----------------

* 

* אתר האינטרנט הרשמי של המרכז לטניס בישראל - יקנעם

ויקישיתוף מדיה וקבצים בנושא **המרכז לטניס בישראל - יקנעם** בוויקישיתוף
* המרכז לטניס בישראל - יקנעם, ברשת החברתית פייסבוק
* המרכז לטניס בישראל - יקנעם, באתר **המרכז לטניס בישראל**